input: IZVEDBENI SKLEP SVETA
  z dne 15. decembra 2014
  o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, kar zadeva Belize
  (2014/914/EU)
  SVET EVROPSKE UNIJE JE -
  ob upoštevanju Pogodbe o delovanju Evropske unije,
  ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 34(1) Uredbe,
  ob upoštevanju predloga Evropske komisije,
  ob upoštevanju naslednjega:
  1. UVOD
  (1)
  Uredba (ES) št. 1005/2008 vzpostavlja sistem Unije za preprečevanje nezakonitega, neprijavljenega in nereguliranega (IUU) ribolova, za odvračanje od njega ter za njegovo odpravljanje.
  (2)
  Poglavje VI Uredbe (ES) št. 1005/2008 določa postopek v zvezi z opredelitvijo nesodelujočih tretjih držav, demarše v zvezi z državami, opredeljenimi kot nesodelujoče tretje države, pripravo seznama nesodelujočih tretjih držav, črtanje s seznama nesodelujočih tretjih držav, objavo seznama nesodelujočih tretjih držav in morebitne izredne ukrepe.
  (3)
  V skladu s členom 32 Uredbe (ES) št. 1005/2008 je Komisija s Sklepom z dne 15. novembra 2012 (2) (v nadaljnjem besedilu: Sklep z dne 15. novembra 2012) uradno obvestila osem tretjih držav o možnosti, da bodo opredeljene kot države, ki jih Komisija smatra za nesodelujoče tretje države. Belize je bil med navedenimi državami.
  (4)
  Komisija je v Sklep z dne 15. novembra 2012 vključila informacije o bistvenih dejstvih in ugotovitvah, ki so podlaga za tako opredelitev.
  (5)
  Poleg tega je Komisija 15. novembra 2012 z ločenimi dopisi uradno obvestila osem tretjih držav, da je preučevala možnost, da jih opredeli kot nesodelujoče tretje države. Belize je bil med navedenimi državami.
  (6)
  V Izvedbenem sklepu z dne 26. novembra 2013 (3) (v nadaljnjem besedilu: Izvedbeni sklep z dne 26. novembra 2013) je Komisija Belize, Kraljevino Kambodžo in Republiko Gvinejo opredelila kot nesodelujoče tretje države pri boju proti IUU ribolovu. V skladu z Uredbo (ES) št. 1005/2008 je Komisija navedla razloge, zaradi katerih smatra, da navedene tri države niso izpolnile svojih obveznosti v skladu z mednarodnim pravom, kot države zastave, države pristanišča, obalne ali trgovinske države, da sprejmejo ukrepe za preprečevanje IUU ribolova, za odvračanje od njega ter za njegovo odpravljanje.
  (7)
  V skladu s členom 33 Uredbe (ES) št. 1005/2008 je Svet z Izvedbenim sklepom 2014/170/EU (4) Belize, Kraljevino Kambodžo in Republiko Gvinejo vključil na seznam nesodelujočih tretjih držav v boju proti IUU ribolovu.
  (8)
  Po tem, ko je bil z Izvedbenim sklepom 2014/170/EU ustanovljen seznam nesodelujočih tretjih držav pri boju proti IUU ribolovu, je Komisija opredeljenim državam ponudila možnost nadaljevanja dialogov, v skladu z vsebinskimi in postopkovnimi zahtevami, določenimi v Uredbi (ES) št. 1005/2008. Komisija je nadaljevala z zbiranjem in preverjanjem vseh informacij, ki so bile po njenem mnenju potrebne, vključno z ustnimi in pisnimi pripombami, s čimer bi kateri koli od opredeljenih držav dala možnost, da popravi razmere, zaradi katerih je bila uvrščena na seznam, in uvede dejanske ukrepe, s katerimi lahko doseže odpravo opredeljenih pomanjkljivosti. Rezultat navedenega postopka je ugotovitev, da je Belize popravil razmere in sprejel popravne ukrepe.
  (9)
  V skladu s členom 34(1) Uredbe (ES) št. 1005/2008 bi zato moral Svet spremeniti Izvedbeni sklep 2014/170/EU, in sicer tako, da Belize črta s seznama nesodelujočih tretjih držav.
  (10)
  Po sprejetju tega sklepa o črtanju Belizeja s seznama nesodelujočih tretjih držav v skladu s členom 34(1) Uredbe (ES) št. 1005/2008, Izvedbeni sklep z dne 26. novembra 2013 o opredelitvi Belizeja kot nesodelujoče tretje države, ne bo več relevanten.
  2. ČRTANJE BELIZEJA S SEZNAMA NESODELUJOČIH TRETJIH DRŽAV
  (11)
  Po sprejetju Izvedbenega sklepa z dne 26. novembra 2013 in Izvedbenega sklepa 2014/170/EU je Komisija nadaljevala svoje dialoge z Belizejem. Zdi se zlasti, da je Belize izvedel svoje obveznosti po mednarodnem pravu in sprejel ustrezen pravni okvir za boj proti IUU ribolovu. Uvedel je ustrezen in učinkovit sistem spremljanja, nadzora in inšpekcij, vzpostavil sistem odvračilnih sankcij in zagotovil pravilno izvajanje sistema potrdil o ulovu. Poleg tega je Belize izboljšal svoje izpolnjevanje svojih mednarodnih obveznosti, vključno s tistimi, ki izhajajo iz priporočil in resolucij regionalnih organizacij za upravljanje ribištva ter vzpostavil nov sistem za registracijo plovil v skladu z mednarodnim pravom. Belize trenutno izpolnjuje priporočila in resolucije ustreznih organov ter je sprejel lasten nacionalni akcijski načrt za preprečevanje IUU ribolova, v skladu z mednarodnim akcijskim načrtom Združenih narodov za preprečevanje nezakonitega, neprijavljenega in nereguliranega ribolova.
  (12)
  Komisija je pregledala, kako Belize izpolnjuje svoje mednarodne obveznosti kot država zastave, država pristanišča, obalna ali trgovinska država, v skladu z ugotovitvami iz Sklepa z dne 15. novembra 2012, z Izvedbenim sklepom z dne 26. novembra 2013 in Izvedbenim sklepom 2014/170/EU ter pomembnimi informacijami, ki jih je predložil Belize. Proučila je tudi ukrepe, sprejete z namenom, da bi se popravile razmere, kot tudi jamstva pristojnih organov Belizeja.
  (13)
  Na podlagi zgoraj navedenega je Komisija sklenila, da ukrepi, ki jih je uvedel Belize v okviru svojih dolžnosti kot država zastave, zadostujejo za izpolnitev členov 91, 94, 117 in 118 Konvencije Združenih narodov o pomorskem mednarodnem pravu, členov 18, 19 in 20 Sporazuma Združenih narodov o staležu rib ter člena III(8) Sporazuma Organizacije za prehrano in kmetijstvo (FAO) o usklajevanju. Komisija je še sklenila, da je iz elementov, ki jih je predlagal Belize, razvidno, da so se razmere, ki so upravičevale uvrstitev Belizeja na seznam, popravile in da je Belize uvedel dejanske ukrepe, s katerimi lahko doseže trajno izboljšanje razmer.
  (14)
  V teh okoliščinah in v skladu s členom 34(1) Uredbe (ES) št. 1005/2008 Svet sklepa, da bi bilo treba Belize črtati s seznama nesodelujočih tretjih držav. Izvedbeni sklep 2014/170/EU bi bilo zato treba ustrezno spremeniti.
  (15)
  Odločitev Sveta ne preprečuje nobenih naknadnih korakov, ki bi jih lahko sprejela Svet ali Komisija v skladu s poglavjem VI Uredbe (ES) št. 1005/2008, če bi dejstva pokazala, da Belize ni izpolnjeval svojih dolžnosti, naloženih z mednarodnim pravom, kot država zastave, država pristanišča, obalna ali trgovinska država, da sprejme ukrepe za preprečevanje IUU ribolova, odvračanje od njega ter njegovo odpravljanje.
  (16)
  Glede na škodljive posledice, povzročene z uvrstitvijo na seznam nesodelujočih tretjih držav, je primerno, da se Belize takoj izbriše s seznama kot nesodelujoča tretja država -
  SPREJEL NASLEDNJI SKLEP:
  Člen 1
  Belize se črta iz Priloge k Izvedbenemu sklepu 2014/170/EU.
  Člen 2
  Ta sklep začne veljati dan po objavi v Uradnem listu Evropske unije.
  V Bruslju, 15. decembra 2014